***Comunicat de presă***

***30 aprilie 2025***

**ICR sprijină turneul „Madrigal – Drumul Mătăsii” în Kazahstan**

Corul Național de Cameră „Madrigal – Marin Constantin”, la invitația Ambasadei României în Republica Kazahstan și cu sprijinul Institutului Cultural Român, desfășoară turneul „Madrigal – Drumul Mătăsii” în Kazahstan.

„Parte a misiunii asumate de Institutul Cultural Român de susținere a creației și promovării culturii române în lume, acest turneu contribuie la reafirmarea valorilor noastre în dialogul global al civilizațiilor, la întărirea legăturilor cu comunitatea românească și marchează o etapă semnificativă în extinderea cooperării culturale în Asia Centrală, după ecourile turneelor realizate anterior în parteneriat cu ICR în Statele Unite ale Americii, în America de Sud, înLuxemburg, Belgia șiîn Republica Moldova.” – a declarat Liviu Jicman, președintele ICR.

Inspirat de simbolistica istorică a Drumului Mătăsii – punte milenară între Orient și Occident – turneul propune o serie de evenimente culturale majore, care reunesc repertorii europene renascentiste, creații românești contemporane și tradiții muzicale ale Asiei Centrale, într-un dialog sonor unic și profund simbolic.

Evenimentul central al turneului va avea loc pe 4 mai pe scena prestigioasei Opere din Astana, unde Corul Madrigal va susține spectacolul într-un decor unic, creat special pentru această ocazie. Programul turneului include și concertul „Madrigal for Babies”, un proiect original al Corului Madrigal, care va fi susținut la Muzeul Național al Republicii Kazahstan pe 5 mai. De asemenea, la Palatul Păcii și Reconcilierii din Astana va avea loc pe 6 mai lansarea oficială a albumului „Imnurile Naționale ale Statelor din Asia Centrală”, a treia serie de imnuri naționale produse de Corul Madrigal, după cele dedicate Uniunii Europene și Americii Latine, un gest de diplomație culturală profundă, o reafirmare a modului în care arta și simbolurile naționale pot coexista, întărind legăturile dintre popoare. Lansarea va fi urmată de un recital al Corului Madrigal. Într-un omagiu adus patrimoniului universal, în încheierea turneului, Corul Madrigal va realiza o filmare specială în orașul antic Otrar, unul dintre cele mai vechi și importante centre culturale ale Asiei Centrale, parte a patrimoniului mondial UNESCO.

Turneul „Madrigal: Drumul Mătăsii” este organizat de [Corul Național de Cameră „Madrigal – Marin Constantin”](http://www.madrigal.ro/) și [Ministerul Culturii](https://www.cultura.ro/culturaro), cu sprijinul important al [Ministerului Afacerilor Externe](https://www.mae.ro/)[, Institutului Cultural Român](https://www.icr.ro/) și [Ministerului Comunicării și Informațiilor din Republica Kazahstan](https://www.gov.kz/memleket/entities/mam?lang=en), precum și al sponsorilor [Rompetrol](https://www.rompetrol.ro/companie/despre-noi), [EnergoBit](https://www.energobit.com/) și [GRAMPET Group](https://www.grampet.ro/ro).

**Contact:**

Serviciul Promovare și Comunicare

biroul.presa@icr.ro;

031 71 00 622